b'\n_START_ARTICLE_\nPaul Beatty\n_START_SECTION_\nUra\n_START_PARAGRAPH_\nBeatty on suorittanut MFA-tutkinnon luovasta kirjoittamisesta Brooklyn Collegessa ja MA:n psykologiasta Bostonin yliopistosta._NEWLINE_Beatty kruunattiin 1990 Nuyorican Poets Caf\xc3\xa9n ensimm\xc3\xa4iseksi lavarunouden mestariksi. Titteliin liittyi muun ohessa kustannussopimus h\xc3\xa4nen ensimm\xc3\xa4isen runokirjansa Big Bank Take Little Bank (1991) julkaisusta. Toinen runokirja, Joker, Joker, Deuce, ilmestyi 1994, ja h\xc3\xa4n esitti runojaan MTV:ll\xc3\xa4 ja PBS:ll\xc3\xa4 (sarjassa The United States of Poetry). Vuonna 1993 h\xc3\xa4n sai apurahan Foundation for Contemporary Arts -s\xc3\xa4\xc3\xa4ti\xc3\xb6lt\xc3\xa4._NEWLINE_Beattyn ensimm\xc3\xa4inen romaani The White Boy Shuffle (1996) sai my\xc3\xb6nteisen arvion The New York Timesin kriitikolta Richard Bernsteinilta, joka luonnehti kirjaa \xe2\x80\x9dmustan Amerikan lahjakkaan ytimen satiirisen vihan purkaukseksi\xe2\x80\x9d. Toinen kirja Tuff (2000) sai my\xc3\xb6nteisen arvion Time-lehdess\xc3\xa4. Beatty on toimittanut antologian Hokum afrikkalais-amerikkalaista huumoria (2006) ja kirjoittanut The New York Timesiin artikkelin samasta aiheesta. Vuonna 2008 ilmestynyt romaani Slumberland kertoo Berliiniss\xc3\xa4 asuvasta yhdysvaltalaisesta dj:st\xc3\xa4._NEWLINE_Romaanissaan The Sellout (2015) Beatty kuvaa urbaania farmaria, joka pyrkii palauttamaan orjuuden ja rotuerottelun kuvitteelliselle losangelesilaiselle asuinalueelle. Brittil\xc3\xa4isess\xc3\xa4 The Guardianissa Elisabeth Donnelly kuvasi sit\xc3\xa4 sanoilla \xe2\x80\x9dmestariteos, joka lujittaa Beattyn aseman Yhdysvaltojen hauskimpana kirjailijana\xe2\x80\x9d, kun kriitikko Reni Eddo-Lodge puolestaan sanoi sit\xc3\xa4 \xe2\x80\x9dsatiirin py\xc3\xb6ritykseksi\xe2\x80\x9d ja jatkoi: \xe2\x80\x9dTeoksen The Sellout juoni on pelkk\xc3\xa4\xc3\xa4 ristiriitaa. Juonenkulku on realistisena uskottava mutta silti niin surrealistinen, ett\xc3\xa4 se her\xc3\xa4tt\xc3\xa4\xc3\xa4 ihmetyst\xc3\xa4.\xe2\x80\x9d Beatty kirjoitti kirjaa viisi vuotta._NEWLINE_The Sellout sai vuonna 2015 National Book Critics Circle Award -kaunokirjallisuuspalkinnon ja vuonna 2016 Booker-palkinnon. Beatty on ensimm\xc3\xa4inen yhdysvaltalainen Man Booker -palkittu. Palkitun kansallisuudella ei vuodesta 2014 l\xc3\xa4htien ole ollut merkityst\xc3\xa4.'